În câteva zeci de minute, apa râului Ialomița a măcinat podul din localitatea Finta. În urmă a rămas un crater imens în care ar încăpea o mașină.

„Are lumea locuri peste gârlă și acum trebuie să ocolească tocmai până la Ibrean”, spune un localnic.

Vina pare să fie a proiectantului.

„Debitele de viitură au fost foarte mari. Ar fi trebuit să fie aici o apărare de mal”, declară Cristian Marin, reprezentantul Prefecturii Dâmbovița.

„Cred că trebuiau și niște diguri”, afirmă Gheorghe Andronache, viceprimarul comunei Finta.

Până când podul va fi reparat, autoritățile locale vor construi un drum provizoriu prin albia râului.

Potrivit primelor evaluări facute de consiliul județean Dâmbovița, pagubele produse de precipitațiile din ultima lună se ridică la peste 26 de milioane de lei.